b'\n_START_ARTICLE_\nAlbert \xc5\xbderjav\n_START_SECTION_\n\xc5\xbdivljenje in delo\n_START_PARAGRAPH_\nNi\xc5\xbejo gimnazijo je obiskoval v Celju in na Ptuju (1916-1920) ter u\xc4\x8ditelji\xc5\xa1\xc4\x8de v Mariboru (1920\xe2\x80\x931924). U\xc4\x8dil je v Turni\xc5\xa1\xc4\x8du (1924-1925), slu\xc5\xbeil voja\xc5\xa1\xc4\x8dino v Sarajevu (1925-1926), nato u\xc4\x8dil od 1926 na Stari Gori pri Vidmu ob \xc5\xa0\xc4\x8davnici ter od 1929 na Kogu, kjer je bil tudi \xc5\xa1olski upravitelj. V letih 1932 in 1933 je imel dopust, \xc5\xa1tudiral geografijo in literarno zgodovino na Vi\xc5\xa1ji pedago\xc5\xa1ki \xc5\xa1oli v Zagrebu in 1933 diplomiral. Nato je u\xc4\x8dil od 1933 na me\xc5\xa1\xc4\x8danski \xc5\xa1oli v Trbovljah in od 1935 na de\xc5\xa1ki me\xc5\xa1\xc4\x8danski \xc5\xa1oli v Mariboru. Po okupaciji 1941 je bil izgnan v Srbijo, od konca aprila 1941 u\xc4\x8dil na me\xc5\xa1\xc4\x8danskih \xc5\xa1olah v Po\xc5\xbeegi in od maja 1944 v Po\xc5\xbearevcu. Po koncu vojne se je vrnil v Maribor in u\xc4\x8dil psiho-pedago\xc5\xa1ke predmete na mariborskem u\xc4\x8ditelji\xc5\xa1\xc4\x8du (1946-1959) ter bil nato ravnatelj Vzgojne posvetovalnice (1961-1967)._NEWLINE_Strokovno se je posvetil didakti\xc4\x8dnemu reformiranju pouka sloven\xc5\xa1\xc4\x8dine in zgodovine. Njegova bibliografija obsega preko 600 enot, med drugim samostojni deli Sodoben zgodovinski pouk (1937) in Na\xc5\xa1 spisovni pouk (1941). Za Metodiko II (1956) je prispeval Metodiko zgodovinskega pouka. Bil je soavtor \xc4\x8ditank za me\xc5\xa1\xc4\x8danske \xc5\xa1ole (1939-1940) in slovenskih jezikovnih vadnic za osnovne in ni\xc5\xbeje strokovne \xc5\xa1ole (1947-1949). Pisal je \xc4\x8dlanke in jih objavljal v razli\xc4\x8dnih listih, med drugim tudi v U\xc4\x8diteljskega tovari\xc5\xa1a, Popotnika, Sodobno pedagogiko, Prosvetnega delavca. Za svoje delo je prejel ve\xc4\x8d nagrad in odlikovanje.'